ခေတ်

မေးခွန်း: ခေတ်စကားပြေကိုဖတ်ပြီး မည်သို့သောဗဟုသုတများ ရရှိသနည်း။
အဖြေ: ခေတ်စကားပြေကို တင်မောင်မြင့် (သိပ္ပံမောင်ဝ)က ကိုလိုနီခေတ်က ရေးသားခဲ့သည့် သုတစာပေတစ်ပုဒ် ဖြစ်သည်။ သုတစာပေဖြစ်သည့်အတိုင်း စာဖတ်သူတို့ကို ဗဟုသုတများစွာ ရရှိစေပါသည်။ ခေတ်ဆန်သူတို့၊ ခေတ်တီထွင်သူတို့အား ကောင်းသောခေတ်ဆန်ခြင်းကိုသာ တီထွင်ကြရန် တိုက်တွန်းနှိုးဆော်ထားသည်။

"ခေတ်”ဟူသော စကားလုံးသည် “ခေတ္တ”ဟူသော ပါဠိစကားမှ ဆင်းသက်လာပြီး မြန်မာစကားကဲ့သို့ပင် ဖြစ်နေကြောင်း၊ “ခဏ”၊ ယခုဆိုသော အဓိပ္ပာယ်မျိုးနှင့်လည်း သုံးလေ့ရှိကြောင်း၊ ခေတ်ဟူသောစကား၏ အဓိပ္ပာယ်သက်ရောက်မှုမှာ အလွန်ကျယ်ပြန့်ကြောင်း၊ ခေတ်ဟူသောစက်ကွင်းအတွင်း၌ လူအပေါင်းတို့လည်ပတ်နေကြရကြောင်း၊ လူတို့သည် ခေတ်၏ ကျေးကျွန်များဖြစ်နေကြကြောင်း၊ စာရေးသူက တင်ပြထားရာ ခေတ်အကြောင်းမှာ လူတွေ၏အကြောင်းဖြစ်ကြောင်း သဘောပေါက်မိပါသည်။ လူတွေ၏အကြောင်းဖြစ်သဖြင့်လောက၏အကြောင်းဟူ၍လည်း ဆက်နွယ်၍ သိနိုင်ပါသည်။

ခေတ်ဆိုသောစကားကို ကြားလိုက်ရသည်နှင့် အသစ်တီထွင်ခြင်းကိုလည်း သတိရမိကြောင်း၊ အသစ်တီထွင်ခြင်းကြောင့် ခေတ်ဆန်ခြင်းလည်း ဖြစ်လာရကြောင်း၊ ခေတ်နှင့်ဆက်စပ်၍ ဗဟုသုတများရရှိလာစေပါသည်။ လူတို့၏တီထွင်ဆန်းသစ်မှုကြောင့် မီးရထား၊ မီးသင်္ဘော၊ ဓာတ်ရထား၊ မော်တော်ကား၊ လေယာဉ်ပျံတို့ ပေါ်လာကြပြီး၊ ခေတ်တီထွင်သူ၊ ခေတ်ဆန်သူတို့၏ ကျေးဇူးကြောင့် ပေါ်လာရကြောင်း ဗဟုသုတဖြစ်စေပါသည်။ ၄င်းယာဉ်များဖြစ်လာအောင် ကြံစည်ကြစဉ်က လူအများ၏စိတ်တွင် ထိုကြံစည်သူတို့အား အရူးများဟု အထင်ခံကြရကြောင်း၊ လူ့သဘော၊ လောကသဘောကိုလည်း ဗဟုသုတရစေပါသည်။ လောကသဘာဝ၊ လူ့သဘာဝအရ မအောင်မြင်သေးလျှင် အပြစ်တင်ကြစမြဲဖြစ်ကြောင်း ဆင်ခြင်မိစေပါသည်။ အောင်မြင်သွားသည့်အခါ ထိုတီထွင်သူတို့၏ ခေတ်ဆန်ခြင်းကို ကောင်းသောခေတ်ဆန်ခြင်းအဖြစ် လူ့အသိုင်းအဝိုင်းက လက်ခံကြပေသည်။ ထိုခေတ်ဆန်ခြင်းကို အကျိုးရှိသောခေတ်ဆန်ခြင်း၊ ကောင်းသောခေတ်ဆန်ခြင်းဟု သတ်မှတ်ကြကြောင်း ဗဟုသုတ ရစေပါသည်။

ခေတ်ကား ထူးဆန်းအံ့သြဖွယ်ကောင်းကြောင်း၊ ခေတ်ဆန်ခြင်းဝင်လာသည်နှင့် မည်သူမှ မတားမြစ်နိုင်ကြောင်း၊ တစ်စုံတစ်ယောက်က စတင်လိုက်လျှင် တစ်စတစ်စ လူအများက လိုက်လာကြကြောင်း၊ ခေတ်နှင့်လူတွေအကြောင်းကို သိနိုင်စေပါသည်။ ခေတ်သည် ရပ်တံ့မနေ၊ အမြဲပြောင်းလဲနေကြောင်း ဗဟုသုတရစေပါသည်။ ခေတ်နှင့်လူတွေ ဆက်စပ်နေကြောင်း၊ ခေတ်ကို လူတွေက ပြုပြင်ဖန်တီးနေကြကြောင်းကိုလည်း ဗဟုသုတရစေပြီး ဆင်ခြင်နှလုံးသွင်းမိ စေပါသည်။ လူတွေကောင်းလျှင် ခေတ်ကောင်းပြီး၊ လူတွေဆိုးလျှင် ခေတ်ဆိုးသည်ဟူ၍ သတ်မှတ်ကြသည်မှာ လူသားနှင့်ခေတ်ဆက်စပ်မှု တစ်ရပ်ကိုလည်း သိမြင်စေပါသည်။

ခေတ်ဆန်တိုင်းလည်း ကောင်းသည်ဟုမဆိုနိုင်ကြောင်း၊ အမျိုးသမီးများ ဆံထုံးကြီးကြီးထုံးကာ အဆန်းထွင်ကြကြောင်း၊ ယင်းအဆန်းထွင်ခြင်းမှာ အကျိုးရှိသော အဆန်းထွင်ခြင်းမျိုးမဟုတ်ကြောင်း၊ ဆံစုအတွက် ပိုက်ဆံပိုကုန်ကြောင်း၊ ခေါင်းလေးပြီး အလုပ်များကာ ကြည့်၍လည်း များစွာမကောင်းကြောင်း တွေ့ရသော်လည်း ကြာလာသည့်အခါ ဆံထုံးကြီးကြီးနှင့်မှ ကြည့်၍ကောင်းသည်ဟု ထင်လာကြကာ ဆုံထုံးသေးသေးထုံးသူကိုပင်ကြည့်၍ မကောင်းတော့ကြောင်း ခေတ်၏အပြောင်းအလဲမြန်ပုံကို ထောက်ပြထားခြင်းဖြင့် ဗဟုသုတရစေပါသည်။

ခေတ်ဆန်လွန်းကြသဖြင့် မြန်မာများ တော်တော်ကွဲကုန်ကြကြောင်း၊ အဝတ်အစားတွေ များနေသော်လည်း ဆန်းဆိုသမျှ ဝယ်နေကြတုန်းဖြစ်ကြောင်း၊ ခေတ်ကိုထောက်ပြကာ လူတွေ၏ခေတ်အကြိုက်လိုက်နေကြပုံကို ဗဟုသုတအဖြစ် ရစေပါသည်။ မကောင်းသောခေတ်ကို ကောင်းသောခေတ်နှင့်သာ ပြုပြင်ရမည်ဖြစ်ကြောင်း၊ ခေတ်ကို ခေတ်နှင့်သာလျှင် ပြန်၍ခုခံရမည် ဖြစ်ကြောင်း၊ မိန်းမများ အင်္ကျီပါးပါးဝတ်ကြသည်ကို မကြိုက်လျှင် အင်္ကျီပါးပါးမဝတ်ရန် တရားဟောခြင်းမပြုတော့ဘဲ အင်္ကျီထူထူဝတ်ခြင်းကို ခေတ်ဆန်အောင်လုပ်ပေးလိုက်လျှင် ချက်ချင်းနောက်လိုက်တွေ ပေါများလာမည်ဖြစ်ကြောင်း၊ မြစ်ရေအပြင်းအထန်စီးဆင်းနေသည်ကို တာတမံပိတ်ကာ တားဆီးခြင်းထက် အခြားဘက်သို့ မြောင်းတူး၍ပေးလိုက်ခြင်းက လွယ်ကူသကဲ့သို့ ဖြစ်ကြောင်း၊ ခေတ်နှင့် လူ့သဘော လူ့သဘာဝကို တင်ပြထားရာ ဗဟုသုတများစွာ ရရှိစေပါသည်။

စာအရေးအသားဘက်တွင်လည်း ရှေးက သွယ်ဝိုက်ရေးဖွဲ့ခဲ့ခြင်းမျိုး မရေးသားကြတော့ဘဲ တိုတိုနှင့် လိုရင်းရောက်အောင် ရေးသားခြင်းမျိုး အသစ်ထွင်ခြင်းကို ကောင်းသည်ဟုဆိုနိုင်ပြီး ခေတ်ဆန်လွန်းအားကြီးသော စာများကား အရေးအသား မပြေပြစ်တော့ဘဲ ကြေးနန်းစာထက်ပင် တိုတောင်းနေသောကြောင့် ခေတ်ဆန်လွန်းသော စာများကို မတီထွင်သင့်ကြောင်း ဗဟုသုတရစေပါသည်။

ခေတ်ဆန်ခြင်းတွင် ကောင်းသောခေတ်ဆန်ခြင်းနှင့် ဆိုးသောခေတ်ဆန်ခြင်းနှစ်မျိုးရှိရာ ကောင်းသော ခေတ်ဆန်ခြင်းကိုသာ တီထွင်သင့်ကြောင်း၊ ခေတ်ဆန်သူတို့အား ခေတ်တီထွင်သူတို့အား သတိထားကြရန် သတိပေးထားသည်မှာ စာအရေးအသားနှင့်ပတ်သက်၍ ဗဟုသုတရစေပါသည်။

ဤစကားပြေသည် ခေတ်နှင့်ပတ်သက်၍ လူတို့၏ သဘောထား၊ လောကသဘောတို့ကိုပါ ဆက်စပ်ကာ ဆင်ခြင်သင့်သည်များကို ဆင်ခြင်ရန်၊ တီထွင်သင့်သည်များကို တီထွင်ရန် ဗဟုသုတပေး ရေးသားထားသဖြင့် ဗဟုသုတများစွာ ရရှိစေပါသည်။